**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottságának 2020. augusztus 13-i rendkívüli ülésére**

**Javaslat a Horizont 2020 JUSTNature pályázattal kapcsolatos döntések meghozatalára**

Szombathely Megyei Jogú Város Közgyűlése a 99/2020.(VI.25.) Kgy. számú határozatával felhatalmazta a Városstratégiai, Idegenforgalmi és Sport Bizottságot, hogy döntsön az Önkormányzat részvételéről a Horizont 2020 programba benyújtandó JUSTNature pályázatban.

Az alapvetően kutatási tevékenységet támogató felhívás fókusza a levegőminőség javítása, a széndioxid-kibocsátás csökkentése. A 8 országból származó 20 tagú partneri körben önkormányzatok, tudományos szervezetek és magánvállalkozások egyaránt szerepelnek.

A pályázat értékelése két körben történik. Az első körös pályázat benyújtása 2020. február 13-án megtörtént. Mivel a május végi értékelésen a pályázat sikeresen szerepelt, folytatódik a közös munka. A második körös pályázat benyújtási határideje 2020. szeptember 3. Ekkorra ki kell dolgoznunk egy részletes tervet arról, hogy az önkormányzat milyen levegőminőség-védelmi és a széndioxid-kibocsátás csökkentésére irányuló akciót vagy akciókat valósít meg a helyi közösség bevonásával, amelyhez kapcsolódóan a budapesti ABUD Mérnökiroda Kft. kutatási feladatokat végez el.

A pályázat Szombathelyre vonatkozó része két eltérő beavatkozási forgatókönyvet tartalmaz, melyek közül a kutatás részét képező előtanulmányok során lesz kiválasztva a végleges helyszín. Az (A) forgatókönyv célja smart ökológiai korridor létesítése a Gyöngyös-patak mentén, a (B) forgatókönyvé klíma- és környezetvédelmi nevelést és szemléletformálást segítő zöld „hotspotok” létrehozása. Az (A) forgatókönyv beavatkozási helyszínei a 8599/3 (Négyesi utca és Gyöngyös-patak által közrefogott terület) és 8625 (Hunyadi János út, Gyöngyös-patak, és a Szőlősi Jézus Szíve templom által közrefogott terület) helyrajzi számú ingatlanokon elhelyezkedő közparkok. A (B) forgatókönyv beavatkozási helyszínei szintén a 8625 hrsz. közpark, valamint a Dési Huber Általános Iskola.

A (B) forgatókönyv esetén az iskola udvarán – az igazgatónővel és a KLIK képviselőjével előzetesen egyeztetve – 4 magaságyás felállítását tervezzük a 4 alsó tagozatos osztály számára, melyeket tanév közben a diákok tanítóik irányításával gondoznak, a nyári szünetben pedig az erre vállalkozó szülők ápolják tovább a részben haszon-, részben dísznövényeket. Kiegészülnének a hiányos bokor- és fasorok, a szúrós bokrok helyére gyermekbarátabb növények kerülnek, egy betonnal fedett, keveset használt udvarrészen pedig a beton feltörésével új zöldfelület kerül kialakításra labirintusszerű sövénnyel, új fákkal. Minden lehetséges helyre kevés gondozást igénylő növényeket telepítünk, és – amennyiben megfelelő technológiájú megoldást találunk – az iskolaépület déli falára egy zöldfal is kerül automata csepegtetéses öntözéssel, méhek és madárfajok befogadására alkalmas tárolókkal. Telepítésre kerülne az udvarra egy, a Gyöngyös patakban őshonos fajokra tervezett halkeltető, amely - kiegészülve a zöldfal elemeivel - a diákok állatnevelési készségeit és felelősségtudatát fejlesztené.

A 8599/3 és 8625. hrsz. közparkban multifunkcionális városi erdőt tervezünk megvalósítani (utóbbit mindkét forgatókönyv esetén). Itt lombkorona- és cserjeszintű növénysűrítéssel, vízparti növénytársulások pótlásával adunk élőhelyeket kiemelt madár, kisemlős, halfajok számára, míg a pályázati célokat levegő- és vízminőséget jelző növények ültetésével, a Hunyadi úti fasorok pótlásával és fásítással érjük el. Az új területen AR technológiás applikációkkal, pihenőhelyekkel, a patakra épülő vizes installációkkal gazdagított tanösvényt tervezünk elhelyezni, melybe a meglévő Brenner és Gayer parkok is bevonhatók. A beavatkozások a Vízügyi Igazgatósággal és a NAIK ERTI Kámoni Arborétummal szakmai együttműködésben lesznek megtervezve és megvalósítva.

A műszaki beavatkozások mellett a kutatási projekt részét képezi a beavatkozások környezeti és társadalmi hatásainak szoros utánkövetése.

A természetalapú megoldások hosszú távú fenntartása érdekében egy alulról szerveződő, együttműködő hálózat létrejöttének támogatását és vizsgálatát tervezzük, amely a projekt szervezeti innovációs vizsgálati témáját fogja nyújtani. Ennek keretein belül Szombathely MJV Önkormányzata – jelenlegi, élő civil szervezeti kapcsolataival összehangolva – szakmailag támogatja az együttműködési és döntéshozatali folyamatok kialakítását, a kapcsolódó feladatok végrehajtását pl. együttműködési megállapodás, költségvetési támogatás, feladatátruházás útján. A szervezeti beavatkozás sikerét releváns IT eszközök alkalmazása is segíti a projektben.

A projekt 4 éves futamidejének első éve a tervezést szolgálja: a projektmegvalósítás iránt érdeklődő helyi szervezeteket, vállalkozásokat és magánszemélyeket bevonjuk a részletes tervezésbe. A 2. évben, várhatóan 2022-ben történik a tervezett beruházások megvalósítása, az azt követő két évben pedig a levegőminőségben történő változások mérése és elemzése, valamint a szociális és gondolkodásbeli változások feltérképezése.

A szombathelyi projektrész fent leírt tevékenységeinek megvalósításáért, valamint a helyi együttműködő hálózat létrehozásáért, majd a létrejött eredmények fenntartásáért Szombathely MJV Önkormányzata felelős.

A szombathelyi projektrész költségvetésének terve 346.000 EUR , amiből kb. 200.000 EUR költhető infrastrukturális tevékenységre. A költségek 100 %-os támogatásúak.

Kérem a Tisztelt Bizottságot, hogy a fentiek alapján a határozati javaslatot jóváhagyni szíveskedjék.

**Szombathely, 2020. augusztus „ ”**

**/: Dr. László Győző:/**

**HATÁROZATI JAVASLAT**

**.…/2020. (VIII.13.) VISB. sz. határozat**

1. A Városstratégiai, Idegenforgalmi és Sport Bizottság a 99/2020.(VI.25.) Kgy. számú határozatával kapott felhatalmazás alapján megismerte a JUSTNature projekt pályázatának tervezett tartalmát, az (A) és (B) forgatókönyvek mindegyikével egyetért.

2. A Bizottság felkéri a polgármestert, hogy a pályázat összeállításához és benyújtásához szükséges intézkedések megtételéről gondoskodjon.

**Felelős:** Tóth Kálmán, a Városstratégiai, Idegenforgalmi és Sport Bizottság elnöke

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:**  2020. szeptember 3.